Hermannin rantatie

Hermannin rantatie () on noin 1,9 kilometriä pitkä pääkatu Helsingin itäisessä kantakaupungissa. Se alkaa etelässä Kalasataman keskuksesta Leonkadun risteyksestä ja päättyy pohjoisessa Hämeentien liittymäjärjestelyihin. Katu on saanut nimensä Hermanni-kaupunginosasta, jossa rantatie suurelta osin sijaitsee. Nimestään huolimatta Hermannin rantatie ei sijaitse merenrannassa, vaan sen itäpuolella on nykyään laajat täyttömaa-alueet.
Hermannin rantatien alkupää on kaupunkimaista ympäristöä, ja sitä reunustavat toimistorakennukset sekä asuinrakennukset niin sanotun Verkkosaaren alueella. Vanhan talvitien risteyksestä pohjoiseen kadun varrella on Hermanninrannassa ja Kyläsaaressa rakentamatonta sekä teollisuus- ja varastokäytössä olevaa aluetta. Diakonian, Arcadan ja Prakticumin kampukset sijaitsevat kadun itälaidalla lähempänä Arabianrantaa. Kadun länsipuolella Hermanninmäellä on myös asuinrakennusten rivi, mutta nämä eivät osoitteensa puolesta sijaitse Hermannin rantatiellä vaan Haukilahdenkujalla.
Hermannin rantatie on osa eurooppatietä 75, ja sen kautta ohjataan muun muassa Lahdenväylän liikenne kohti Helsingin keskustaa. Rantatien nopeusrajoitus on 40 km/h, paitsi Kalasataman keskuksessa Työpajankadun eteläpuolella 30 km/h. Katua käyttää noin 12 000 moottoriajoneuvoa vuorokaudessa, ja aivan kadun pohjoisosassa liikennemäärä on 17 000. Raskaan liikenteen osuus moottoriajoneuvojen määrästä on noin 10 prosenttia. Autoliikenne jonoutuu toisinaan kadun molemmissa päissä: siirtymää Sörnäisten rantatielle hidastaa vilkas jalankulku Kalasataman metroaseman ja Redin ympäristössä, kun taas pohjoisessa pullonkaulan muodostaa Hämeentien sillan liittymä. Keskellä katua kulkee omalla kaistallaan Kalasatama–Pasila-raitiotie, joka avattiin elokuussa 2024.
Hankkeet.
Raitiotie.
Rantatie on molemmilta puolilta kaavoitettu tiiviiksi kantakaupungiksi, ja sen varrelle nousee 2020–2030-luvuilla paljon korkeita asuinrakennuksia. Nihdin ja Länsi-Pasilan välinen Kalasatama–Pasila-raitiotie on rakennettu tien keskelle. Keväällä 2021 rantatiellä tehtiin raitiotiehankkeen pohjatutkimuksia ja koepaalutustöitä, ja varsinaiset katutyöt paalutuksineen alkoivat tammikuussa 2022. Kadun itäpuolen kaistat eli pohjoiseen kulkeva liikenne siirrettiin raitiotien rakentamisen myötä Kyläsaarenkadulle tammikuussa 2022. Toukokuussa 2022 koko rantatie suljettiin työmaan vuoksi liikenteeltä. Katu ja sen kunnallistekniikka perustettiin lähes kokonaan paalulaatoille, koska pohjamaa on suurelta osin vanhaa merenpohjaa ja merentäyttöaluetta. Tieliikenne palautettiin rantatielle keväällä 2024, ja raitioliikenne alkoi 12. elokuuta 2024. 
Tunneli.
Hermannin ja Sörnäisten rantateiden välistä siirtymää pyritään sujuvoittamaan tunnelilla. Suunniteltu 1,6 kilometriä pitkä Sörnäistentunneli ulottuisi Haukilahdenkadun tuntumasta Hermannista Vilhonvuorenkadun eteläpuolelle Sörnäisiin. Tunnelin myötä Hermannin rantatien eteläosa muuttuisi pääväylästä alueelliseksi kokoojakaduksi, ja vähentyvä autoliikenne helpottaisi myös pyöräilyä ja jalankulkua Kalasataman alueella. Tunnelin pohjoinen suuaukko rakennettiin Kalasatama–Pasila-raitiotien rakennustöiden yhteydessä vuoteen 2024 mennessä, minkä jälkeen se piilotettiin kadun alle odottamaan tunnelin varsinaista rakentamista.